 संकट दी इस धडी च पाकिस्तान गी भारत दे सैहयोग ते स्हारे दी लोड़ ऐ।  पाकिस्तान दे नागरिक समाज च कट्टरपंथी ताकतें दे खलाफ जंग छिड़ी दी ऐ ते शांति सनें लोकतंत्र दे इंक नमें युगै दी शुरूआत होआ करदी ऐ।  नमीं दिल्ली पासेआ पैहले शांति वार्ता गी इक बारी फ्ही शुरू करने बक्खी जेहड़ी अनिच्छेआ जताई गेई ही ओह सप्रंहग सरकार दी राजनीतिक सुवधा लेई ही की जे उस बैल्लै ओह स्थिर नेईं ही ते एहदे कन्नै गै नोहाड़े उप्पर बिपक्ख दा खतरा-मता दबाव बी हा जेहड़ा गोआंडी देशे बक्खी कड़ा रवैया इख्तेयार कीत्ते जाने दी हिमायत करा करदा हा।  हुन लोकसभा चुनाएं परैंत सप्रंग ते खासकर कांग्रेस इक ताकतवर पार्टी दे रूप च उब्भरी ऐ ते मनमोहन सिंह दी अगुआई आहली सरकार थमां एह मेगद कीत्ती जा करदी ऐ जे ओह पाकिस्तान कन्नै निब्बड़ने लेई लचीला रवैया इख्तेआर करदे होई कश्मीर मसले दा हल तुप्पने बक्खी बी नोहाड़े कन्नै शांतिवार्ता गी पठरी उप्पर आहन्नने दा सेहरा मनमोहन सिंह हुंदे गै सिर ऐ।  हुन जिसल के पाकिस्तान आतंकवाद दे खलाफ जंग छोड़दे होई सब्भनें आतंकी ठकाने गी तबाह करने उपार बुदें दा ऐ ऐसे समें उप्पर जेकर नमीं दिल्ली अपनी जिद्दी उप्पर कायम रौहग तां एह कोई चंगी गल्ल नेईं ऐ।  दौनें देशें बश्कार दहाकें पराने वैर गी दूर करदे होई दौनें गोआंडी देशें बश्कार गल्लबात गी तौले शा तौले कीत्ते जाने कन्नै पाकिस्तान च लोकतांत्रिक ताकतें गी बी ममजबूती थ्होग।  एह सब किश इस लेई बी जरूरी ऐ जे एहदे राहें पाकिस्तान आतंकवाद दे खलाफ अपनी जंग च कामजाब होई जां ते ताआईं इक स्थिर नागरिक सरकार दी स्थापना कीत्ती जाई सकै।  जरदारी ते नोहाड़ी सरकार बक्खी नमीं दिल्ली गी इक स्थिर सोच रक्खनी लोड़चदी ऐ नां के रूकी दी शांति वार्ता गी फ्ही शुरू करने लेई शर्ता थोपनिआं लोड़चदिआं न। 